Diari Oficial de la Generalitat Valenciana


Sumari del DOGV 5007, del 17-05-2005 (2005/4874)

ORDE de 20 d'abril de 2005, del conseller d'Infraestructures i Transport, per la qual s'establix el barem general d'aplicació als concursos per a la construcció i/o explotació d'instal·lacions nauticoesportives.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5007

Data del DOGV
:   17-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/4874


Data del document
:   20-04-2005

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * contracte d'obres
    * instal·lació portuària
    * grans obres
    * contracte de serveis
    * instal·lació esportiva
    * legislació

ORDE de 20 d'abril de 2005, del conseller d'Infraestructures i Transport, per la qual s'establix el barem general d'aplicació als concursos per a la construcció i/o explotació d'instal·lacions nauticoesportives. [2005/X4874]
  
El Govern Valencià ha aprovat una sèrie de mesures tendents a facilitar la provisió d'infraestructures nauticoesportives per mitjà del règim de gestió indirecta a través de les oportunes concessions administratives, subjectes al principi general de concurrència pública i al seu atorgament per mitjà de concursos.
  
L'article 1 del Decret 123/2004, de 23 de juliol, del Govern Valencià, pel qual s'establixen mesures per al desenvolupament d'actuacions en matèria de ports i instal·lacions nauticoesportives, determina que la Conselleria d'Infraestructures i Transport elaborarà un barem per a estos concursos.
  
Així doncs, es fa necessari l'establiment d'este barem per a la determinació dels criteris d'adjudicació en els processos esmentats, la qual cosa es du a terme per mitjà de la present orde, que adopta esta forma ja que així ho establix l'esmentat Decret 123/2004, si bé té naturalesa d'orde de servici o instrucció, de les establides en l'article 21 de la Llei 30/1992.
  
Per tant, els criteris d'adjudicació establits en la present seran vinculants per als òrgans jeràrquicament dependents del que subscriu, que tramiten o intervenen en els expedients de concursos per a la construcció i/o explotació d'instal·lacions nauticoesportives, i seran vinculants per als licitadors i adjudicataris en la mesura que es traslladen als respectius plecs de clàusules administratives particulars de cada concurs.
  
Per això i fent ús de les facultats que m'atribuïxen els articles 35.e), i 39 de la Llei 5/1983, de 30 de desembre, de Govern Valencià, i el Decret 123/2004, de 23 de juliol, del Govern Valencià
  
ORDENE
  
Article 1. Àmbit
  
El barem que es detalla en els articles 3 i 4 de la present orde s'aplicarà als concursos convocats per a la construcció i/o explotació d'instal·lacions nauticoesportives.
  
Article 2. Aspectes valorables
  
Es valoraran únicament aquells aspectes que estiguen en possessió dels licitadors abans o el mateix dia en què acabe el termini de presentació de proposicions, la qual cosa haurà d'acreditar-se documentalment.
  
Article 3. Barem
  
Els concursos convocats per a la construcció i/o explotació d'instal·lacions nauticoesportives es valoraran d'acord al barem següent::
  
A) Aspecte econòmic:
  
Es valorarà amb seixanta (60) punts l'oferta que supose la major millora sobre l'import econòmic en concepte de cànons i inversió accessòria establits com a tipus de partida. Les restants ofertes es valoraran proporcionalment a la suma que la millora oferida sobre el mateix import en concepte de cànons i inversió accessòria supose amb relació a la màxima millora oferida.
  
Es considerarà en este aspecte com a oferta temerària aquella que en concepte de millora sobre l'import econòmic dels cànons i inversió accessòria establits com a tipus de partida supose una reducció o augment superior al 30% amb relació a la millora mitjana. Les ofertes així considerades podran ser requerides per a la seua justificació a fi de determinar-se'n l'admissió o l'exclusió.
  
La determinació de l'import econòmic en concepte de cànons i inversió accessòria es farà a partir dels tres sumands següents:
  
- (1) Cànon anual oferit capitalitzat com a renda constant temporal prepagable a l'inici del període de la concessió aplicant el tipus d'interés que s'establisca en el plec del concurs o, si no n'hi ha, el tipus d'interés legal dels diners a la data de publicació de la convocatòria en el Diari Oficial de la Generalitat Valenciana. Es determinarà, per tant, d'acord amb l'expressió següent:
  
C0 = C\*(1+i)\*[1-(1+i)^(-n)]/i
  
on
  
C0 és el cànon anual oferit capitalitzat
  
C és el cànon anual oferit pel licitador
  
i és el tipus d'interés que establisca el plec del concurs o, si no n'hi ha, el tipus d'interés legal dels diners a la data de publicació de la convocatòria en el Diari Oficial de la Generalitat Valenciana.
  
n és el termini de la concessió en anys
  
La quantia del cànon anual a oferir pel licitador podrà tindre un valor mínim estipulat en el plec del concurs.
  
- (2) Cànon de pagament únic a l'atorgament de la concessió.
  
La quantia del cànon de pagament únic a l'atorgament de la concessió que ha d'oferir el licitador podrà tindre un valor mínim estipulat en el plec del concurs.
  
- (3) Inversió en obres accessòries i vinculades, no adscrites a la concessió, i que no foren exigibles com a mesures correctores d'impacte ambiental. Esta quantia que ha d'oferir el licitador podrà tindre un mínim estipulat en el plec del concurs.
  
La puntuació assignada a l'aspecte econòmic podrà ponderar-se entre zero (0), si no és exigible, i dos (2) amb relació a cada un d'estos sumands d'acord amb les condicions particulars que concórreguen en cada concurs.
  
B) Qualitat portuària i urbanística:
  
Es valorarà fins a un total de trenta (30) punts la qualitat portuària i urbanística de les ofertes dels licitadors amb el desglossament següent:
  
B.1. Disseny i ordenació:
  
Es valorarà fins a un màxim de nou (9) punts el disseny, ordenació, idoneïtat tècnica, qualitat, i accessibilitat dels projectes tècnics presentats.
  
B.2. Estudi econòmic:
  
Es valorarà fins a un màxim de huit (8) punts l'estudi econòmic, tenint en compte el contingut i la coherència i les menors tarifes oferides.
  
La ponderació serà:
  
- Es valorarà fins a quatre (4) punts el contingut i la coherència de l'estudi econòmic.
  
- Es valorarà fins a quatre (4) punts les menors tarifes oferides. A partir del quadre d'amarraments, i suposant un cent per cent d'ocupació, s'aplicaran les tarifes oferides als distints tipus d'amarrament i es determinarà un suma total anual. S'atorgarà quatre (4) punts a la menor suma total així obtinguda i la part proporcional corresponent a les sumes en les restants ofertes.
  
B.3. Millora en els percentatges d'amarraments:
  
Es valoraran fins a un màxim de set (7) punts les millores oferides, amb relació al que establixen els plecs del concurs, en els percentatges d'amarraments d'ús preferent (per la seua reducció), amarraments en lloguer (pel seu augment) i amarraments de mobilitat (pel seu augment).
  
La ponderació segons el tipus d'amarrament serà:
  
- Es valorarà amb quatre (4) punts l'oferta que supose major increment de superfície d'amarraments de mobilitat amb relació al tipus del concurs. Les restants ofertes es valoraran proporcionalment a l'increment de superfície per a amarraments de mobilitat amb relació al màxim increment oferit.
  
- Es valorarà amb tres (3) punts l'oferta que supose major increment de superfície d'amarraments en lloguer amb relació al tipus del concurs. Les restants ofertes es valoraran proporcionalment a l'increment de superfície per a amarraments de mobilitat amb relació al màxim increment oferit.
  
Estos percentatges vindran referits a la superfície neta d'atracada i no al nombre d'unitats d'atracada.
  
B.4. Personal adscrit a la instal·lació:
  
Es valorarà fins a un màxim de quatre (4) punts el personal previst per a l'afectació a la instal·lació portuària destinat a tasques d'administració-recepció, marineria, vigilància i manteniment.
  
B.5. Servicis nàutics accessoris:
  
Es valoraran amb fins a un màxim de dos (2) punts els servicis nàutics accessoris oferits com ara ensenyances nàutiques, zona de varada i altres.
  
C) Qualificació mediambiental:
  
Es valorara amb deu (10) punts la possessió pel licitador d'alguna de les certificacions en matèria de gestió mediambiental següents: ISO 14072 (International Organization for Standardization) o EMAS (Echo-Management and Audit Scheme).
  
Si el licitador fóra una unió temporal d'empreses, o si es tracta de diversos licitadors que concorren amb el compromís de constituir una societat, la puntuació per este apartat es ponderaria d'acord amb la participació que suposara la del soci o socis que aportaren la certificació.
  
Les valoracions es realitzaran amb arredoniment al primer decimal.
  
Article 4. Resolució d'empat
  
En cas d'empat resultarà adjudicatari el concursant que:
  
4.1) en el moment de presentar les proposicions, acredite tindre un percentatge major de treballadors discapacitats.
  
La preferència serà aplicable en qualsevol de les situacions següents:
  
a) Empreses que, tenint menys de 50 treballadors i no tenint obligació legal de contractar treballadors discapacitats, acrediten tindre en la seua plantilla a treballadors discapacitats, abans o el mateix dia en què acabe el termini de presentació de proposicions.
  
b) Empreses que, tenint 50 o més treballadors i tenint l'obligació legal prevista en l'article 38.1 de la Llei 13/1982, de 7 d'abril, d'Integració Social dels Minusvàlids, acrediten tindre en la seua plantilla un percentatge major de treballadors discapacitats que el previst en la legislació vigent, abans o el mateix dia en què acabe el termini de presentació de proposicions.
  
A estos efectes, les empreses acreditaran la circumstància esmentada per mitjà de la presentació de contractes de treball i documents de cotització a la Seguretat Social.
  
4.2) acredite, en el moment de presentar les seues proposicions, un increment de les quotes previstes en la normativa vigent per a les mesures alternatives a la contractació de treballadors discapacitats abans o el mateix dia en què acabe el termini de presentació de proposicions, quan no siga possible la incorporació de treballadors discapacitats a les empreses licitadores, per la impossibilitat que els servicis d'ocupació públics competents, o les agències de col·locació, puguen atendre l'oferta d'ocupació després d'haver efectuat totes les gestions d'intermediació necessàries per a donar resposta als requeriments d'esta concloure-la amb resultat negatiu.
  
En el supòsit d'aplicació de les mesures alternatives, l'acreditació del compliment d'estes es realitzarà per mitjà de la presentació del certificat d'excepcionalitat en vigor i documents acreditatius del compliment de les mesures alternatives realitzades durant la vigència del mencionat certificat.
  
Si persistix l'empat, es resoldrà a favor de qui haja obtingut major puntuació en l'apartat d'aspecte econòmic; si la dita puntuació fóra també igual, es considerarà l'obtinguda en qualitat portuària i urbanística. Si continua persistint l'empat, es resoldria a favor, per este orde, de qui haja obtingut major puntuació en disseny, ordenació, idoneïtat tècnica, qualitat, i accessibilitat. Si encara així persistix l'empat, s'adjudicarà per sorteig.
  
La present orde entrarà el vigor l'endemà de la publicació en el Diari Oficial de la Generalitat Valenciana.
  
València, 20 d'abril de 2005
  
El conseller d'Infraestructures i Transport,
  
JOSÉ RAMÓN GARCÍA ANTÓN